কালিন্দীর স্বাস্থ্যকেন্দ্র সোমবার বন্ধ রইল কেন! দিনভর সেই রহস্য উদ্ধার করতে পারলেন না দক্ষিণ দমদম পুর কর্তৃপক্ষ। ঘটনাচক্রে, যে রহস্যের সঙ্গে জড়িয়ে গেল পাতিপুকুরের বি কে পাল মৎস্য ব্যবসায়ী সমিতির এদিনের নির্বাচন।
ভোটগ্রহণ শুরুর পরেই সমিতির সম্পাদক পদপ্রার্থী কমল দাস অভিযোগ করেন, ‘‘আমাদের কার্যকরী সদস্য পদে প্রার্থী রাধাগোবিন্দ দাস-সহ বেশ কিছু সদস্যকে কালিন্দিতে ১৯ নম্বর ওয়ার্ডের কয়েকজন আটকে রেখেছে।’’ 
বিকেল সাড়ে ৪টে নাগাদ এদিন বন্ধ থাকা কালিন্দীর স্বাস্থ্যকেন্দ্র থেকেই স্বপন ঘোষ নামে সমিতির এক ভোটারকে বেরিয়ে আসতে দেখা যায়। স্বপন তাঁদের ভোটার বলে দাবি কমলের। মৎস্য ব্যবসায়ীদের একাংশের দাবি, আটক ভোটারদের ফোন থেকেই স্বাস্থ্যকেন্দ্রে ‘বন্দি’ থাকার বিষয়টি তাঁরা জানতে পারেন। কমলের কথায়, ‘‘আমাদের বিরোধী শিবিরই একাজ করেছে। পুলিশকে জানিয়েও কোনও লাভ হয়নি।’’ বিরোধী শিবিরের সভাপতি পদপ্রার্থী রবীন্দ্রনাথ সরকার যে অভিযোগকে ‘অপপ্রচার’ বলে উড়িয়ে দেন।
এদিন দুপুরে স্বাস্থ্যকেন্দ্রে গিয়ে দেখা যায় সেখানে ভিতর থেকে তালা দেওয়া রয়েছে। তালাবন্ধের কারণ জানার চেষ্টা করলে দোতলায় চলে যান সদর দরজায় বসে থাকা দুই ব্যক্তি। কয়েকজন রোগী এসে ফিরে যান। দুপুরে আসে সাত প্যাকেট বিরিয়ানি এবং দেড় লিটারের ঠান্ডা পানীয়ের বোতল। আরতি হালদার নামে এক রোগী বলেন, ‘‘প্রতিদিনই খোলা থাকে। আজ কেন বন্ধ 
বুঝতে পারছি না!’’ 
স্বাস্থ্যকেন্দ্র বন্ধ থাকার কারণ জানতে চাওয়ায় পুরসভার চেয়ারম্যান পাচু রায়ের বক্তব্য, ‘‘পুরপ্রধান পারিষদকে (স্বাস্থ্য) জিজ্ঞাসা করুন।’’ পুরপ্রধান পারিষদ (স্বাস্থ্য) গোপা পাণ্ডে বলেন, ‘‘যা বলছেন (আটক রাখার অভিযোগ) তা সত্যি হলে এটুকু বলতে পারি, আগামিদিনে এরকম কিছু হবে না।’’ ১৯ নম্বর ওয়ার্ডের তৃণমূল কাউন্সিলর মৃগাঙ্ক ভট্টাচার্যের বক্তব্য, ‘‘স্বাস্থ্যকেন্দ্র দুপুরের সময় বন্ধই থাকে। আটকে রাখার অভিযোগ বাজে কথা। মাছ বাজারের ভোটের সঙ্গে আমাদের কোনও সম্পর্ক নেই।’’ তবে পুরসভার স্বাস্থ্যবিভাগ সূত্রের খবর, সরকারি ছুটি এবং রবিবার বাদে প্রতিদিনই স্বাস্থ্যকেন্দ্র দুপুর ১২টা থেকে বিকেল ৫টা পর্যন্ত খোলা থাকার কথা। স্বাস্থ্যকেন্দ্রে দু’জন চিকিৎসক ছাড়া তিনজন কর্মী রয়েছেন। কিন্তু গন্ডগোল হতে পারে, একথা বলে এদিন তাঁদের চলে যেতে বলা হয়।